
1. Жалпы ережелер

	1. Талдау жұмысы бөлімі (бұдан әрі – Бөлім) «Қазақстан Республикасы Еңбек және халықты әлеуметтік қорғау министрлігі Мемлекеттік еңбек инспекциясы жөніндегі комитетінің Жетісу облысы бойынша департаменті» (бұдан әрі – Департамент) республикалық мемлекеттік мекемесінің құрылымдық бөлімшесі болып табылады.
	2. Бөлім өз қызметінде Қазақстан Республикасының Конституциясын, заңдарын, Қазақстан Республикасының Президенті мен Үкіметінің актілерін, өзге де нормативтік құқықтық актілерді, сондай-ақ осы Ережені басшылыққа алады.
	3.Бөлімнің құрылымы мен штат саны Қазақстан Республикасының заңнамасына сәйкес бекітіледі.

	2. Бөлімнің негізгі міндеттері, функциялары және құқықтары:

	4. Бөлімнің негізгі міндеттері:
	1) еңбек және халықты жұмыспен қамту саласындағы заңнаманың сақталуын мемлекеттік бақылау; 
	2) еңбек заңнамасын бақылау саласындағы нормативтік құқықтық актілерді және әдістемелік ұсынымдарды әзірлеуге қатысу;
	3) заңнамамен және Бөлім басшылығымен Бөлімға жүктелген өзге де міндеттер.
	5. Бөлім қолданыстағы заңнамаға және оған жүктелген міндеттерге сәйкес мынадай функцияларды жүзеге асырады:
	1) еңбек заңнамасының сақталуы мәселесі бойынша бақылау субъектілері мен объектілеріне профилактикалық бақылау және жоспардан тыс тексерулер жүргізу;
	2) еңбек заңнамасының бұзылуына әкеп соқтыратын себептер мен жағдайларды анықтау, оларды жою және бұзылған еңбек құқықтарын қалпына келтіру бойынша ұсынымдар беру;
	3) жеке және заңды тұлғалардың өтiнiштерiн қарау;
	4) анықталған еңбек заңнамасын бұзушылықтар туралы оларды жою бойынша шаралар қабылдау мақсатында жұмыс берушілерді (олардың өкілдерін) хабардар ету;
	5) еңбек заңнамасының бұзылуының себептерін жинау, талдау және жалпылау, Қазақстан Республикасының еңбек заңнамасын бұзудың алдын алу жөніндегі жұмысты күшейтуге бағытталған іс-шараларды іске асыру жөніндегі шараларды әзірлеуге және қабылдауға қатысу;
	6) Қазақстан Республикасының еңбек заңнамасын қолдану мәселелері бойынша түсіндіру жұмыстарын жүргізу;
	7) еңбек қызметіне байланысты жазатайым оқиғаларды тергеп-тексеруге қатысу;
	8) Бөлім басшылығы айқындайтын өзге де өкілеттіктерді жүзеге асыру.
	6. Бөлім негізгі міндеттерді іске асыру және өз функцияларын жүзеге асыру мақсатында заңнамада белгіленген тәртіппен және өз құзыреті шегінде:
	1) өз құзыретi шегiнде мәселелердi қарауға және олар бойынша шешiмдер қабылдауға қатысуға және тиiстi органдар мен лауазымды адамдардан олардың орындалуын талап етуге;
	2) қызметтiк мiндеттерiн орындау үшiн қажеттi ақпарат пен материалдарды белгiленген тәртiппен алуға;
	3) меншік нысанына қарамастан қызметтік міндеттерді орындау үшін белгіленген тәртіппен ұйымдарға баруға;
	4) Қазақстан Республикасының заңнамасында көзделген өзге де құқықтар.

3. Бөлімның қызметін ұйымдастыру

	7. Бөлім заңнамалық актілерге, Қазақстан Республикасы Президентінің актілеріне және Қазақстан Республикасының өзге де нормативтік құқықтық актілеріне сәйкес өзінің негізгі міндеттері мен функцияларын жүзеге асыру үшін қажетті өкілеттіктерге ие.
	8. Бөлімді Қазақстан Республикасының заңнамасында белгіленген тәртіппен қызметке тағайындалатын және қызметтен босатылатын бөлім басшысы басқарады.
	9. Бөлім басшысы бөлім қызметіне жалпы басшылықты жүзеге асырады және бөлімге жүктелген міндеттердің орындалуына және оның функцияларын жүзеге асыруға дербес жауапкершілікте болады.
	10. Бөлім басшысы мемлекеттік органның басшылығына бөлімнің құрылымы мен штаттық кестесіне қатысты ұсыныстар енгізеді.
	11. Осы мақсаттар үшін Бөлім басшысы:
	1) Бөлім туралы ережені әзірлейді және оның мамандарының міндеттері мен өкілеттіктерін айқындайды;
	2) заңдарға және Қазақстан Республикасы Президентінің актілеріне сәйкес өзге де өкілеттіктерді жүзеге асырады.
	12. Бөлімның бас мамандары:
	1) өз құзыреті шегінде Бөлімның қызметін үйлестіреді;
	2) Бөлім басшысы болмаған кезеңде бөлімнің қызметіне жалпы басшылықты жүзеге асырады және Бөлімге жүктелген міндеттердің орындалуына және оның функцияларын жүзеге асыруға дербес жауапкершілікте болады;
	3) Бөлім басшысы жүктеген өзге де функцияларды жүзеге асырады.
	13. Бөлімның құзыретіне кіретін мәселелер бойынша Бөлім атынан басқа бөлімшелерге жіберілетін құжаттарға Бөлім басшысы, ал ол болмаған жағдайда оны алмастыратын тұлға қол қояды.

